Industriële eiendom steeds op glibberige terrein | News24
Industriële eiendom steeds op glibberige terrein
=Daar is nog ’n bietjie lewe in die industriële mark aangesien min spekulatiewe geboue in dié sektor opgerig word – in teenstelling met die kantoormark. Foto:VERSKAF
Daar is nog ’n bietjie lewe in die industriële mark aangesien min spekulatiewe geboue in dié sektor opgerig word – in teenstelling met die kantoormark.
Die metropool wat die beste vaar, is die Kaapse Skiereiland, waar huurgelde nog teen 6% groei. Maar in die ander stede is dié groei heelwat laer. Sterk groei in markhuur vir industriële eiendom kan egter slegs ’n moontlikheid word indien daar ’n beduidende ommekeer in die prestasie van die vervaardigings- en die kleinhandelsektor plaasvind.
Só sê Erwin Rode, hoofeiendomsekonoom en professionele waardeerder by Rode andamp; Genote.
“Die groei in vervaardigingsuitsette en kleinhandelverkoopsvolumes het sedert 2010 oor die algemeen afgeneem, en die vooruitsigte vir hierdie twee sektore bly vir die afsienbare tyd dus alles behalwe bemoedig-end,” het Rode gesê.
Verskeie faktore aan die kleinhandelkant sal daartoe lei dat kleinhandelverkoopsvolumes beskeie groei bly aanteken.
. huishoudings wat deur skuld oorweldig word en nie aanvullende krediet kan bekostig nie
. hoë en toenemende werkloosheid
. baie lae vlakke van verbruikersvertroue
Die grootste produksiestruikelblok in die vervaardigingsektor bly die onbetroubare verskaffing van elektrisiteit. Erwin Rode, wat een van die sprekers by die jaarlikse eiendomsbeleggerskonferensies is, praat onder meer oor die vooruitsigte vir die kleinhandel- en vervaardigingsektor en die waarskynlike uitwerking hiervan op die vraag na industriële ruimte en huurgelde.
Hierdie konferensies word gesamentlik deur Rode en die Real Estate Investor-tydskrif aangebied, en deur Wealth Migrate geborg. Die konferensies vind in Augustus in Durban, Johannesburg, Bloemfontein, Port Elizabeth, Kaapstad en Windhoek plaas.
Die halfdag konferensie in Port Elizabeth word op Dinsdag, 25 Augustus by die Radisson Blu Hotel, Somerstrand, aangebied.
* Vir meer inligting, stuur asseblief e-pos aan Lynette Smit by lynette@rode.co.za, besoek www.rode.co.za of kontak Lynette by 012 664 4159 of 082 323 5799.
(Verskaf deur: Rode andamp; Genote)